b'\n_START_ARTICLE_\nTaja Brejc\n_START_SECTION_\n\xc5\xbdivljenje in delo\n_START_PARAGRAPH_\nTaja Brejc, rojena Vidmar, je na Filozofski fakulteti v Ljubljani kon\xc4\x8dala \xc5\xa1tudij umetnostne zgodovine. \xc5\xbde v \xc5\xa1tudentskih letih se je dru\xc5\xbeila s \xc5\xa1tudenti slikarstva in kiparstva. Poro\xc4\x8dila se s kolegom Toma\xc5\xbeem Brejcem. Konec \xc5\xa1estdesetih let je bila \xc5\xbee anga\xc5\xbeirana na podro\xc4\x8dju likovne umetnosti, poznavalka konceptualne umetnosti, navdu\xc5\xa1ena nad idejo o galerijski dejavnosti._NEWLINE_Ob ustanovitvi dru\xc5\xa1tva \xc5\xa0KUC je postala prva voditeljica galerijsko-likovne sekcije. V okviru dru\xc5\xa1tva je leta 1979 dosegla odprtje Galerije \xc5\xa0KUC. V njej je premierno predstavila konceptualno skupino OHO, ki je bila do tedaj bolj neznana in prezrta. _NEWLINE_Takoj, ko je zakonodaja omogo\xc4\x8dila ustanavljanje trajnih delovnih skupnosti, je za\xc4\x8dela s somi\xc5\xa1ljeniki pripravljati potrebno pisno gradivo programov in pro\xc5\xa1enj za ustanovitev galerije. Po veliko sestankih s pristojnimi institucijami, jim je \xc5\xbee leta 1982  uspelo ustanoviti trajno delovno skupnost Equrna, sedanjo Galerijo Equrna. Nato se je nadaljevalo \xc5\xa1e mukotrpno delo za pridobitev ustreznih razstavnih prostorov, ki so jih dobili leta 1984. _NEWLINE_Taja Brejc je galerijo vodila ve\xc4\x8d kot trideset let, vse dokler je ni neozdravljiva bolezen onemogo\xc4\x8dila. Bila je izredno u\xc4\x8dinkovita in prodorna. Razvila se je v izvrstno galeristko. Uspelo ji je uveljavlati prihajajo\xc4\x8de nove generacije umetnikov, uspe\xc5\xa1no prodajati njihova dela in jih tudi mednarodno predstavljati. V takratni Sloveniji in tudi Jugoslaviji je v tem pogledu orala ledino. Organizirala je ne\xc5\xa1teto samostojnih in skupinskih razstav najpomembnej\xc5\xa1ih slovenskih likovnih ustvarjalcev. Svoje celotno \xc5\xbeivljenje je posvetila galerijski dejavnosti. V slovenskem prostoru je postala legenda.'